Juuni 2008

**[[Juuni]] [[2008]]**, kroonika.

2008. aasta juuni algas pühapäeval ja lõppes 30 ööpäeva pärast esmaspäeval.

## [[1. juuni]]

*Makedoonias toimusid ennetähtaegsed parlamendivalimised. Valimistel oli edukaim peaminister Nikola Gruevski valimisliit Parema Makedoonia Eest, mis kogus 48,3 protsendi valijate toetuse. Kokku osales valimistel 58,7 protsenti hääleõiguslikust elanikkonnast.
*Suurbritannia pealinna Londoni ühistranspordisüsteemis jõustus alkoholitarbimise keeld.
*Šveitsis toimus rahvahääletus välismaalastele kodakondsuse andmise tingimuste karmistamise küsimuses. Referendumil lükati Šveitsi Rahvapartei ettepanekud kodakondsustingimuste karmistamiseks tagasi.
*Ameerika Ühendriikidele kuuluvas Puerto Ricos toimusid presidendivalimiste eelvalimised, millel osalesid Demokraatliku Partei kandidaadid. Edukaimaks osutus senaator Hillary Clinton.
*Ameerika Ühendriikides Los Angeleses toimus MTV filmiauhindade kätteandmistseremoonia. Parima filmi auhinna sai koomiksil põhinev mängufilm "Transformerid". Parimaks meespeaosatäitjaks valiti Will Smith ja parimaks naispeaosatäitjaks Ellen Page.
*Boliivia Beni ja Pando provintsides toimus rahvahääletus autonoomia väljakuulutamise küsimuses, mis pälvis enamuse hääletusel osalenute toetuse. President Evo Moralese valitsus oli referendumid kuulutanud seadusevastaseks.
*Jaapani peaminister Yasuo Fukuda saabus Saksamaa pealinna Berliini, alustades ringreisi Euroopa riikides.
*Lõuna-Korea pealinnas Sŏulis toimus 20 000 osavõtjaga meeleavaldus, millega protesteeriti valitsuse 29. mai otsuse vastu taastada Ameerika Ühendriikide loomaliha import. Politsei ajas meeleavalduse veekahuritega laiali ja vahistas üle kahesaja meeleavaldaja.
*Eesti hasartmängude korraldajate liidu (EHKL) ettevõtete kasiinosaalides lõpetatakse suitsetamine.
*Kosmosesüstik Discovery tegi eduka stardi.

## [[2. juuni]]

*Ameerika Ühendriikides opereeriti edukalt senaator Edward Kennedy ajukasvaja.
*Pakistanis Islamabadis toimus Taani saatkonna ees autopommi plahvatus, milles hukkus üheksa ja sai vigastada kakskümmend seitse inimest. Hukkunute seas oli ka üks taanlane. Rünnaku tõttu sulges ohutuse tagamiseks oma saatkonna Islamabadis ka Norra.
*Eesti suursaadik Suurbritannias Margus Laidre andis Briti ajaloolasele Antony James Beevorile Londonis üle Maarjamaa Risti III klassi ordeni.
*Eestit külastas tuntud vene kirjanik ja teisitimõtleja Vladimir Bukovski. Ta kohtus president Toomas Hendrik Ilvesega ning pidas avaliku loengu Venemaa ja lääneriikide suhetest.

## [[3. juuni]]

*NATO Afganistani väekontingendi juhtimise võttis oma rahvuskaaslaselt Dan McNeillilt üle Ameerika Ühendriikide kindral David McKiernan.
*Itaalia pealinnas Roomas algas ÜRO Toidu- ja Põllumajandusorganisatsiooni tippkohtumine, mille keskseks teemaks on ülemaailmse toiduainehindade tõusu põhjustatud kriis.
*Venemaa president vabastas ametist kindralstaabi ülema Juri Balujevski ja nimetas sellele ametikohale Nikolai Makarovi.
*Ameerika Ühendriikide Lõuna-Dakota ja Montana osariikides toimusid viimased presidendivalimiste eelvalimiskoosolekud. Mõlemas osariigis osalesid valimisvõitluses ainult Demokraatliku Partei kandidaadid. 
*Ameerika Ühendriikides Minnesota osariigis Saint Pauli linnas peetud kõnes kuulutas senaator Barack Obama ennast mitteametlikult Demokraatliku Partei eelvalimiste võitjaks ja oma erakonna kandidaadiks presidendivalimistel.
*Iisraeli peaminister Ehud Olmert alustas ametlikku visiiti Ameerika Ühendriikides.
*Eesti siseminister Jüri Pihl kooskõlastas senise Põhja Politseiprefektuuri kriminaalosakonna direktori Eerik Heldna nimetamise Keskkriminaalpolitsei uueks peadirektoriks.
*Eestis Tallinnas toimus Moskva Patriarhaadi Eesti Õigeusu Kiriku täiskogu.

## [[4. juuni]]

*Leedu investeerimisfirma Agrowill Group allkirjastas lepingu Eesti juhtiva piimatootja Põlva Agro ostuks. Osapooled tehingu hinda ei avalikustanud.
*Poola välisminister Radosław Sikorski viibis üllatusvisiidil Afganistanis.
*Sloveenias Krskos suleti jahutussüsteemi rikke tõttu ajutiselt riigi ainus tuumaelektrijaam. Jaam alustas uuesti tööd 9. juunil.
*Iisraelis esitati korruptsioonisüüdistus endisele rahandusministrile ja peaminister Ehud Olmerti toetajale Avraham Hirchsonile.
*Eestis Tallinna Jaani kirikus toimus Afganistanis hukkunud vanemveebel Ivar Broki leinatalitus. Hiljem samal päeval maeti Brok oma kodukoha Ambla kalmistule Järvamaal.
*Eestis Tallinnas Saku Suurhallis andis oma esimese kontserdi Baltimaades Ameerika Ühendriikide muusik Bob Dylan.
*Eestis Haapsalus avas oma kunstigalerii kunstnik Epp Maria Kokamägi.

## [[5. juuni]]

*Itaalia pealinnas Roomas lõppes ÜRO Toidu- ja Põllumajandusorganisatsiooni tippkohtumine. Kohtumise lõppdeklaratsioonis võtsid organisatsiooni liikmesriigid endale kohustuse jätkata võitlust näljahäda vastu.
*Makedoonia president Branko Crvenkovski oli sunnitud loobuma osalemisest piirkondlikul tippkohtumisel Ateenas, sest Kreeka võimud keeldusid tema lennukile maandumisloa andmisest.
*Põhja-Iirimaa parlament valis Ian Paisley järglaseks esimese ministri ametis Peter Robinsoni.
*Rootsi valitsus lükkas tagasi Prantsusmaa telekommunikatsioonifirma France Telecom tehtud pakkumise Rootsi telekommunikatsiooniettevõtte Teliasonera ostuks.
*Türgi ülemkohus tühistas valitseva Õigluse ja Arengu Partei algatatud reformi, millega oleks naisüliõpilastel lubatud ülikooli territooriumil kanda pearätte.
*Venemaa president Dmitri Medvedev alustas ametlikku visiiti Saksamaal, kohtudes Berliinis liidukantsleri Angela Merkeliga.
*Ameerika Ühendriikides astusid tagasi õhujõudude sekretär Michael Wynne ja õhujõudude staabiülem Michael Moseley. 
*Ameerika Ühendriikide Föderaalreserv andis kommertspangale Bank of America loa riigi suurima kinnisvaralaene pakkuva firma Countrywide Financial ülevõtmiseks.
*Zimbabwe valitsus peatas tähtajatult kõigi humanitaarabiorganisatsioonide ja mittetulundusühingute tegevuse, süüdistades neid registreerimistingimuste rikkumises.
*Eesti president Toomas Hendrik Ilves võttis vastu Andorra suursaadiku Jaume Gaytan Sansa ja Indoneesia suursaadiku Harry Purwati volikirjad.

## [[6. juuni]]

*Colombia ja Ecuador leppisid kokku diplomaatiliste suhete taastamises, mis olid katkenud pärast Colombia vägede sõjalist operatsiooni Ecuadori territooriumil tegutseva relvarühmituse FARC vastu 1. märtsil.
*Kuuba võimud teatasid soovahetusoperatsioonide legaliseerimisest. Kõikidele operatsioonideks kvalifitseeruvatele inimestele hakatakse soovahetust teostama tasuta.
*Sri Lanka suurima linna Colombo eeslinnas toimus hommikusel tipptunnil pommiplahvatus, mis oli suunatud mööduva linnaliinibussi vastu. Plahvatuses hukkus 21 ja sai vigastada 47 inimest.

## [[7. juuni]]

*Austrias ja Šveitsis algasid 2008. aasta Euroopa meistrivõistlused jalgpallis.
*Itaalia pealinnas Roomas toimus umbes 10 000 osavõtjaga geiparaad, millel osalenud avaldasid ühtlasi meelt roomakatoliku kiriku ja Silvio Berlusconi konservatiivse valitsuse vastu.
*Kosovo pealinnas Prištinas ründasid tundmatud relvastatud isikud peaminister Hashim Thaci maja, kuid olid sunnitud tulevahetuses turvameestega põgenema.
*Ameerika Ühendriikides Washingtonis teatas Demokraatliku Partei senaator Hillary Clinton, et loobub edasisest osalemisest presidendivalimiste kampaanias ja palus oma senistel toetajatel asuda toetama oma parteikaaslast Barack Obamat.
*Hiina pealinnas Pekingis algasid uuesti septembris 2007 katkenud kõnelused Jaapani ja Põhja-Korea vahel.
*Eestis Rakveres toimus punklaulupidu, mis oli esimene omataoline maailmas. Osa võttis 71 laulukoori 1700 lauljaga.

## [[8. juuni]]

*Austria Tirooli liidumaal toimusid parlamendivalimised. Valimised võitis 40,4 protsendi valijate toetusel konservatiivne Austria Rahvapartei, saades 36-liikmelises parlamendis 16 kohta. Kokku osales valimistel 62,1 protsenti hääleõiguslikest kodanikest.
*Hispaanias Bilbao linnas toimus kohaliku aja järgi öösel kella kolme paiku pommiplahvatus, milles sai kahjustada päevalehe "El Correo" trükipress. Inimesed rünnakus kannatada ei saanud. Rünnaku eest võttis vastutuse baskide vasakäärmuslik rühmitus Euskadi ta Askatasuna.
*Kreekas Patrase linna piirkonnas toimus 6,5-pallise tugevusega maavärin. Üks inimene hukkus, veel viisteist inimest said vigastada.
*Ukrainas Donetski lähistel Karl Marxi nimelises söekaevanduses toimus varahommikul gaasiplahvatus, mis purustas kaevanduse peašahti ja vangistas maa alla 37 kaevurit; neist 24 õnnestus järgmiseks päevaks päästa.
*Venemaal Moskvas toimunud rahvuslike poliitiliste liikumiste ühiskonverentsil "Uus poliitiline rahvuslus" moodustati nelja erakonna ja liikumise ühinemislepingu allkirjastamise teel Vene Rahvuslik Liikumine.
*Ameerika Ühendriikide presidendi George W. Bushi abikaasa Laura Bush viibis visiidil Afganistanis, külastades Kabuli ja Bāmīāni linnu ning kohtudes Afganistani presidendi Ḩāmid Karzayga.
*Jaapani pealinna Tokyo Akihabara ostukvartalis ründas 25-aastane Tomohiro Kato noaga inimesi. Rünnakus hukkus seitse ja sai vigastada kümme inimest.
*Somaalia pealinnas Muqdishos toimusid kokkupõrked Somaalia ja Etioopia valitsusvägede ning Islamkohtute Liidu üksuste vahel. Suurtükitules sai kannatada Baraka turg; hukkus üksteist inimest, kellest kuus olid tsiviilisikud.

## [[9. juuni]]

*Hispaanias alustasid keskööl tähtajatut streiki kümned tuhanded veoautojuhid, et avaldada sellega meelt diislikütuse hinna jätkuva kasvu vastu.
*Ameerika Ühendriikide president George W. Bush saabus kahepäevasele ametlikule visiidile Sloveeniasse. 
*Ameerika Ühendriikide kaitseminister Robert Gates nimetas õhujõudude uueks staabiülemaks Norton Schwartzi ja õhujõudude sekretäriks Michael Donley. Nende eelkäijad astusid ametist tagasi 5. juunil.
*Eestis Tallinnas Lasnamäe linnaosas toimus hommikul kella seitsme ajal raharööv, mille käigus rööviti kasiinoketi Admiral mängusaali kassast relva ähvardusel 140 000 Eesti krooni.
*Eesti kultuuriesindajana Soomes alustas tööd Liisa Ojaveer.
*Eestis viibis ühepäevasel tutvumisvisiidil Rumeenia kaitseväe juhataja admiral Georghe Marin.

## [[10. juuni]]

*Vene Õigeusu Kirik, sealhulgas ka Moskva Patriarhaadi Eesti Õigeusu Kirik, tähistas pidulike jumalateenistustega Moskva patriarhi Aleksius II ametissepühitsemise 18. aastapäeva.
*Ameerika Ühendriikide president George W. Bush osales Sloveenia pealinnas Ljubljanas toimunud Ameerika Ühendriikide ja Euroopa Liidu tippkohtumisel ning suundus sealt edasi ametlikule visiidile Saksamaale.
*Venezuela president Hugo Chávez tühistas varem enda poolt välja kuulutatud vastuolulise seaduse, mis kohustas kodanikke vangistuse ähvardusel luureorganitega koostööd tegema.
*Lõuna-Korea pealinnas Sŏulis toimusid taas tuhandete osavõtjatega meeleavaldused valitsuse 29. mai otsuse vastu taastada Ameerika Ühendriikide loomaliha import. Eelmised ulatuslikud meeleavaldused samal põhjusel toimusid 1. juunil.
*Lõuna-Koreas esitas tagasiastumispalve peaminister Han Seung-soo valitsuskabinet.
*Keenias Naroki lähistel väikelennukiga Cessna toimunud õnnetuses hukkus neli inimest, teiste seas ka Keenia teedeminister Kipkalya Kones ja siseasjade aseminister Lorna Laboso.
*Sudan Airwaysi lend 109: Sudaani pealinna Hartumi lennuväljal sõitis maandumisrajalt välja ja süttis põlema firmale Sudan Airways kuulunud reisilennuk Airbus A310. Pardal viibinud 217 inimesest hukkus vähemalt 33; paljude saatus on teadmata.
*Eestisse saabus kolmepäevasele riigivisiidile Belgia kuningas Albert II koos abikaasaga. Kohtumisel president Toomas Hendrik Ilvesega autasustas kuningas presidenti Leopoldi ordeni suurpaelaga.
*Eesti XI Riigikogus moodustati Eesti-Bosnia ja Hertsegoviina parlamendirühm, mille koosseisu kuuluvad Hannes Astok (esimees), Aadu Must (aseesimees), Helmer Jõgi, Margus Lepik, Ester Tuiksoo ja Taavi Veskimägi.

## [[11. juuni]]

*XI dalai-laama Tenzin Gyatso alustas viiepäevast visiiti Austraalias.
*Kosovo parlament kinnitas riigi hümniks albaania päritolu helilooja Mendi Mengjiqi viisi "Euroopa". Kosovo riigihümni omapäraks on sõnade puudumine.
*Kreeka parlament ratifitseeris häältega 250:42 Lissaboni lepingu.
*Soome parlament Eduskunta ratifitseeris Lissaboni lepingu.
*Afganistani Helmandi provintsis korraldatud rünnakus Eesti jalaväekompanii Estcoy-6 jalgsipatrullile sai raskelt haavata kaks Eesti kaitseväelast.
*Bangladeshis vabastati kaheksaks nädalaks koduarestist korruptsioonis süüdistatav ekspeaminister Hāsinā Oyājed, et tal oleks võimalik suunduda ravile välismaale.
*Jaapani parlamendi ülemkoda avaldas häältega 131:105 umbusaldust peaminister Yasuo Fukuda valitsusele. Peaminister teatas vastuseks, et ei kavatsegi ametist lahkuda.
*Nepali pealinnas Katmandus lahkus lõplikult oma senisest paleest tagandatud kuningas Gyanendra.
*Eestis ratifitseeris XI Riigikogu häältega 91:1 Lissaboni lepingu. Ainsana hääletas lepingule vastu Reformierakonna liige Igor Gräzin.
*Eesti Riigikogus kukkus läbi opositsiooni algatatud umbusaldushääletus keskkonnaminister Jaanus Tamkivi vastu. Umbusaldamise poolt oli 36, vastu 59 saadikut.

## [[12. juuni]]

*Euroopa Liidu riikide suursaadikud kiitsid heaks ettevõtlusseaduse ja intellektuaalse omandi peatükkide avamise liitumiskõnelustel Türgiga. 
*Iirimaal toimus rahvahääletus Lissaboni lepingu ratifitseerimiseks. Iirimaa elanikud lükkasid 53,4 protsendi häältega lepingu tagasi.
*Ameerika Ühendriikide president George W. Bush saabus ametlikule visiidile Itaaliasse, kohtudes Roomas peaminister Silvio Berlusconiga.
*Haiti parlamendi alamkoda lükkas häältega 57:22 tagasi Robert Manueli kandidatuuri peaministri ametikohale.
*Jaapani parlamendi alamkoda avaldas vastusena eelmisel päeval ülemkojas toimunud umbusaldushääletusele peaminister Yasuo Fukudale häältega 336:10 usaldust. Opositsioon hääletusel ei osalenud.
*Eestis Tallinnas toimus Eesti Apostlik-Õigeusu Kiriku täiskogu, kus Tartu piiskopiks valiti Eelija (Ojaperv) ning Saare ja Pärnu piiskopiks Aleksander Hopjorski.
*Eesti valitsus kiitis heaks töölepinguseaduse muudatused ja saatis eelnõu edasiseks aruteluks Riigikogusse.
*Eesti valitsus vabastas ametist keskkonnaministeeriumi kantsleri Annika Uudelepa. Vabastamisotsus jõustub 21. juunil.
*Eestis Tartus allkirjastati Tartu Ülikooli ja Balti Kaitsekolledži koostööleping.
*Eesti riikliku postiettevõtte Eesti Post juhatus otsustas müüa Tartu peapostkontori kinnistu alghinnaga 60 miljonit Eesti krooni.
*Eesti finantsettevõtte Tavid nõukogu esimees Alar Tamming saatis sotsiaalminister Maret Maripuule avaliku kirja, milles tegi ettepaneku vahetada osa Eesti Töötukassa reservis olevast 2,6 miljardist Eesti kroonist kulla vastu.

## [[13. juuni]]

*Ameerika Ühendriikide president George W. Bush külastas Vatikani, kohtudes paavst Benedictus XVI. Samal päeval sõitis Bush edasi Prantsusmaa pealinna Pariisi, kus kohtus president Nicolas Sarkozy'ga.
*Afganistanis põgenes Kandahāri vanglast pärast vangla peavärava õhkimist enam kui 1150 vangi, kellest umbes 390 olid islamiliikumise Taliban liikmed.
*Hiina ja Taiwani esindajad allkirjastasid kahepoolsed lepingud, mille kohaselt saavad Hiina kodanikud võimaluse Taiwani külastada ning taastatakse 1949. aastal katkenud regulaarlennud Hiina ja Taiwani vahel.
*Eestis viibis ametlikul visiidil Türgi välisminister Ali Babacan.
*Eestis astus Eesti Panga Nõukogu esimehe ametisse Jaan Sven Männik.

## [[14. juuni]]

*Gruusia ja Lõuna-Osseetia piiril puhkes kohaliku aja järgi kell 23.38 poolteist tundi kestnud tulevahetus. Rünnaku alla sattus ka grupp Euroopa Julgeoleku- ja Koostööorganisatsiooni vaatlejaid, kuid keegi neist vigastada ei saanud. Küll said haavata kolm Tshinvali elanikku.
*Venemaal Moskvas toimus kümnes Ülemaailmne vene ajakirjanike kongress. Ajakirjanikele esines teiste seas ka Tatarstani Vabariigi president Mintimer Šaimijev, kes kutsus Venemaa võime üles valima edaspidi regioonide juhte üldrahvalikel valimistel ja soovitas jätta Venemaa presidendi ilma õigusest regioonide parlamente laiali saata.
*Jaapani Honshū saare põhjaosa tabas kohaliku aja järgi 08.45 hommikul 7,2-palline maavärin, mille kese asus Yuzawa linna lähistel. Maavärina tagajärjel hukkus vähemalt 10 ja sai vigastada 231 inimest.
*Tšaadi valitsusvastased mässulised alustasid Sudaani piirist 75 kilomeetri kaugusel asuva Goz Beida linna lähistel pealetungi valitsusvägedele eesmärgiga vallutada nädala jooksul pealinn N'Djamena.
*Eestis oli üleriigiline leinapäev, millega meenutati juuniküüditamise ohvreid. Tallinnas Linda kuju juures kell 12.00 alanud mälestusüritusel esines presidendi, valitsusjuhi ja Riigikogu esimehe ühispöördumisega peaminister Andrus Ansip.
*Eestis Rakveres toimus Erakonna Eestimaa Rohelised teine üldkoosolek, kus kinnitati erakonna uus põhikiri ja valiti erakonnale uus juhatus. Samuti valiti erakonna kandidaadid Euroopa Parlamendi valimisteks.

## [[15. juuni]]

*Kosovos jõustus keskööl riigi uus põhiseadus. Serbia keeldus uut põhiseadust tunnistamast ja kutsus kokku uue Kosovo parlamendi, mis koosneb ainult Kosovo serblastest.
*Makedoonia umbes 200 valimisjaoskonnas toimusid 1. juunil aset leidnud parlamendivalimiste kordusvalimised.
*Rumeenia pealinnas Bukarestis toimunud linnapea valimised võitis parteitu, kuid vasakpoolset Sotsiaaldemokraatlikku Parteid esindav kandidaat Sorin Oprescu.
*Venemaal Sotšis lõppes XIX ülevenemaaline filmifestival Kinotavr. Parima filmi auhinna pälvis režissöör Bakur Bakuradze debüütfilm "Šultes". Parima lavastaja preemia sai Aleksandr Proškin filmi "Ela ja mäleta" eest. Parima naisnäitleja auhind läks Ksenija Rappoportile, parima meesnäitleja auhind Briti näitlejale Jethro Skinnerile.
*Ameerika Ühendriikide president George W. Bush saabus kahepäevasele visiidile Suurbritanniasse. Londonis kohtus ta peaminister Gordon Browni ja kuninganna Elizabeth II.
*Ameerika Ühendriikides New Yorgis jagati teatriauhindasid Tony. Viis auhinda, kaasa arvatud parima taaslavastatud muusikali preemia pälvis Richard Rodgersi ja Oscar Hammerstein II muusikali "South Pacific" uuslavastus. Viis auhinda sai ka parimaks sõnalavastuseks tunnistatud Tracy Lettsi "".
*Eesti rahandusminister Ivari Padar alustas kolmepäevast visiiti Lõuna-Koreas, kus ta osales Aasia riikide ja Euroopa Liidu liikmesriikide rahandusministrite kohtumisel.

## [[16. juuni]]

*Austrias astus Sotsiaaldemokraatliku Partei esimehe kohalt tagasi liidukantsler Alfred Gusenbauer. Erakonna uueks esimeheks valiti transpordiminister Werner Faymann.
*Luksemburgis algas Euroopa Liidu välisministrite kahepäevane kohtumine. Kohtumisel otsustati vaatamata Iirimaa rahvahääletuse tulemustele minna Lissaboni lepingu ratifitseerimisprotsessiga edasi.
*Ameerika Ühendriikide president George W. Bush külastas koos Suurbritannia peaministri Gordon Browniga Põhja-Iirimaad, lõpetades sellega oma visiidi Suurbritannias ja Euroopas.
*Ameerika Ühendriikide poliitik ja keskkonnaaktivist, endine asepresident Al Gore teatas avalikult oma toetusest Demokraatliku Partei presidendikandidaadile Barack Obamale. 
*Ameerika Ühendriikide California osariigis jõustus kohaliku aja järgi kell 17.00 osariigi ülemkohtu otsus, millega tunnistati seaduslikuks samasooliste abielu.
*Tšaadis vallutasid 14. juunil pealetungi alustanud mässuliste üksused riigi idaosas paikneva Biltine linna.
*Eestis allkirjastasid koostöölepingu Tartu Ülikool ning Keemilise ja Bioloogilise Füüsika Instituut.

## [[17. juuni]]

*Kosovos astus ametisse välisminister Skënder Hyseni.
*Leedu parlament võttis vastu seaduse, millega keelustati NSV Liidu ja Kolmanda Riigi sümboolika kasutamine avalikkuses. Keeld laienes ka nende riikide juhtide Jossif Stalini ja Adolf Hitleri piltidele ning nende riikide hümnidele.
*Prantsusmaa president Nicolas Sarkozy tutvustas Pariisis riigi uut kaitsestrateegiat, mis näeb ette enam kui 50 000 töökoha kaotamise riigikaitse sektoris, suurte üksuste asendamise väiksemate ja mobiilsemate üksustega, senisest suurema tähelepanu pööramise terrorismivastasele võitlusele ja taasliitumise NATO väejuhatusega, kust Prantsusmaa lahkus 1966. aastal.
*Venemaa president Dmitri Medvedev allkirjastas määruse, millega kehtestati Eesti ja Läti kodakondsuseta isikutele viisavabadus.
*Venezuelas astus ametisse rahandusminister Alí Rodríguez Araque.
*Ekvatoriaal-Guineas algas kohtuprotsess Suurbritannia päritolu palgasõduri Simon Manni üle, keda süüdistati riigipöördekatse ettevalmistamises 2004. aastal.

## [[18. juuni]]

*Suurbritannia parlament ratifitseeris Lissaboni lepingu.

## [[19. juuni]]

*Guineas tehti teatavaks peaminister Ahmed Tidiane Souaré valitsuse uus koosseis.

## [[23. juuni]]

*Alžeeria peaministriks nimetati Ahmed Ouyahia.

## [[24. juuni]]

*Saksamaa kaitseminister Franz Josef Jung teatas plaanist saata Afganistani 2008. aasta jooksul veel 1000 sõjaväelast.

## [[26. juuni]]

*Nepalis astus tagasi peaminister Girija Prasad Koirala.
*Põhja-Korea avaldas Hiinale oma tuumaprogrammi üksikasjad. 

## [[27. juuni]]

*Serbias tehti senisele peaministrile Mirko Cvetkovićile ülesandeks moodustada uus valitsus.
*Guatemalas toimunud helikopteriõnnetuses hukkus riigi siseminister Vinicio Gómez.
*Tai parlamendi alamkoda avaldas opositsiooni organiseeritud umbusaldushääletusel usaldust peaminister Samak Sundaravej'le ja veel seitsmele tema valitsuse ministrile.
*Zimbabwes toimus presidendivalimiste teine voor. Valimised võitis 90-protsendilise toetusega senine president Robert Mugabe. Kokku osales valimistel 42,4 protsenti hääleõiguslikust elanikkonnast.
*Eestis Tallinnas toimunud Maailma Terviseorganisatsiooni Euroopa ministrite konverentsi "Tervisesüsteem, tervis ja jõukus" raames allkirjastati "Tallinna harta – tervisesüsteemid tervise ja jõukuse heaks".

## [[28. juuni]]

*Eesti president Toomas Hendrik Ilves kohtus Hantõ-Mansiiskis Venemaa Föderatsiooni presidendi Dmitri Medvedeviga. 

## [[29. juuni]]

*2008. aasta Euroopa meistrivõistlused jalgpallis lõppesid Hispaania 1:0 võiduga Saksamaa üle. 
*Ameerika Ühendriikides Arizonas põrkasid kohaliku aja järgi kell 15.45 kokku kaks meditsiiniteenistuse helikopterit, mis olid teel Flagstaffis asuvasse haiglasse. Hukkus kuus ja viga sai üks inimene. Üks kopteritest süttis. Vigastada said ka kahe kiirabiauto juhid. Tekkis võsapõleng 10...15 aakril, mis kiiresti kustutati.
*Mongoolias toimusid parlamendivalimised, mille võitis valitsev Mongoolia Rahvarevolutsiooniline Partei, kogudes 76-kohalises parlamendis 47 saadikukohta.

## [[30. juuni]]

*Venemaal töövisiidil viibiv Eesti president Toomas Hendrik Ilves ja Evelin Ilves külastasid Moskvas Venemaa väliskirjanduse raamatukogu, kus nad andsid büstide aia jaoks üle Juri Lotmani büsti, mille valmimist rahastasid Eesti välisministeerium ja Rein Kilk.

## Viited